A close up of a logo

Description automatically generated

Rijeka, 21. listopada 2019.g.

**OBJAVA ZA MEDIJE**

**PREDSTAVLJEN PROGRAM 24. REVIJE LUTKARSKIH KAZALIŠTA**

***Uplovite s nama u magičan svijet lutkara i lutkarskih kazališta***

Pred nama je **24. izdanje Revije lutkarskih kazališta** koje će se ove godine u organizaciji **Gradskog kazališta lutaka Rijeka** održati **od 4. do 11. studenog** u prostoru Gradskog kazališta lutaka i Hrvatskog kulturnog doma na Sušaku. Imat ćemo prilike uživati u predstavama **11 lutkarskih kazališta iz Finske, Njemačke, Slovenije, Bosne i Hercegovine, Srbije i Hrvatske**, a dio ovogodišnjeg programa još će jednom, treću godinu za redom biti poseban program **EPK na Reviji** koji za cilj ima pokazati inovativno i istraživačko kazalište današnjice.

**Svečano otvorenje Revije bit će 4. studenog** **u Hrvatskom kulturnom domu na Sušaku, a Reviju će otvoriti finski Livsmedlet Theatre svojom predstavom Nevidljive zemlje koja je dio programa EPK na Reviji i izvodi se u 18 i 21 sat.**

„Sve predstave koje ćemo vidjeti na ovogodišnjoj Reviji na jedan zanimljiv i intrigantan način **govore o aktualnim temama današnjice** koje se tiču kako djece i mladih, tako i nas odraslih. Priče su to o beskrajnim putovanjima i potragama za boljim životima, prostorima i zemljama daleko od rata, priče o bojazni i dječjem strahu od mraka, o neobičnim prijateljstvima i imaginarnim prijateljima, međugeneracijskom razumijevanju, ali i priče o onima koji nas zbog oštećenog sluha ne mogu čuti“, istaknula je prilikom predstavljanja programa Revije ravnateljica Gradskog kazališta lutaka Rijeka, **Magdalena Lupi Alvir**.

Kao popratni dio ovogodišnjeg programa **gledateljima će se predstaviti djelovi predstave u nastajanju 'Carevo novo ruho'** koja također kao dio programa **'EPK na Reviji'** nastaje u koprodukciji Gradskog kazališta lutaka i Lutkovnog gledališča Maribor. Dio procesa nastanka predstave bit će predstavljen publici nakon čega će se s njima razgovarati kako bi oni svojim razmišljanjima i sugestijama utjecali na daljnji razvoj predstave.

„Očekuju nas i **dvije izložbe** – **90 godina UNIMA-e**, svjetskog udruženja lutkarskih kazališta, te izložba **Lutke osvajaju Hrvatsku 1920.** koja prikazuje početke lutkarstva u Hrvatskoj, a tu je naravno kao i svake godine **dječja lutkarska igraonica i radionica.** Budući da nam je mišljenje naše publike jako važno, već treću godinu na redom dodjelit ćemo i **nagradu publike**. **Skulptura Domino** koju je izradio Vanja Cuculić, svake je godine različita i prikazuje neki drugi riječki prepoznatljiv motiv, a ove se godine odlučio za **Trsatskog zmaja kojeg je pretvorio u igračku**“, navela je stručna suradnica Gradskog kazališta lutaka Rijeka **Vedrana Balen Spinčić** i dodala kako su svi popratni programi Revije u potpunosti besplatni za sudjelovanje.

Gradsko kazalište lutaka važan je partner **programskog pravca Dječja kuća Europske prijestolnice kulture**, a zajedno s Gradskom knjižnicom Rijeka, Art kinom i Muzejem moderne i suvremene umjetnosti ravnopravno će sudjelovati u osmišljavanju i provođenju programa i u fizičkom prostoru Dječje kuće koja bi se u prostoru Benčića trebala otvoriti iduće godine.

„Zajedno s našim partnerima već smo realizirali veliki broj programa, a sve će kulminirati iduće godine. **Misao vodilja nam je da djeca koja odrastaju u Rijeci, gradu Europske prijestolnice kulture mogu postati graditelji boljeg svijeta u kojem živimo i zato program radimo s djecom, a ne samo za njih.** Sve čestitke Gradskom kazalištu lutaka za ovogodišnjem izvanrednom programu Revije i veselimo se još bogatijem i još kvalitetnijem kulturnom programu koji nas očekuje iduće godine“, istaknula je voditeljica programskog pravca Dječja kuća Europske prijestolnice kulture, **Jelena Milić**.

Riječki gradonačelnik **Vojko Obersnel** istaknuo je kako jedan od bitnih identiteta Rijeke čini upravo kultura, čija nas kulminacija očekuje iduće godine. „Ne sumnjam da će ovogodišnja Revija lutkarskih kazališta osim ponajboljih predstava pokazati i neke inovacije iz svijeta lutkarstva. O uspješnosti našeg kazališta ne treba puno ni govoriti, brojne nagrade koje su osvojili ne samo ove nego i prijašnjih godina govore same za sebe, a i velika su potvrda kvalitete i kreativnosti ljudi koji u tom kazalištu rade. Vjerujem kako će iduće godine kada se otvori Dječja kuća mogućnosti za rad s djecom biti još bolje nego sada i s nestrpljenjem očekujem iduću godinu“, rekao je Obersnel.

Pročelnica za kulturu, sport i tehničku kulturu Primorsko-goranske županije, **Sonja Šišić** istaknula je kako Revija lutkarskih kazališta već godinama inspirira, zabavlja i okuplja publiku ne samo iz grada Rijeke, već i iz cijele naše županije. „Ova manifestacija već dugi niz godina odgaja publiku i oplemenjuje zajednicu, kroz svoje programe predstavlja različite kulture i doprinosi razvoju lutkarskog kazališta i ja im na tome čestitam“, zaključila je Šišić.

24. Reviju lutkarskih kazališta organizira Gradsko kazalište lutaka Rijeka uz sufinanciranje Grada Rijeke, Primorsko – goranske županije i Ministarstva kulture Republike Hrvatske.

Sponzori ovogodišnje Revije su Jadran galenski laboratorij, Jadran hoteli Rijeka, Brasserie AS i cvjetarna IONA.

**Rezervacije i prodaja ulaznica** vrše se na blagajni kazališta na broj 051 325 690 ili na mail blagajna.gklri@gmail.com.

Radno vrijeme blagajne (Blaža Polića 3):  
– od 14. listopada do 31. listopada od ponedjeljka do petka do 9:00 do 18:00 sati  
– od 4. studenog do 11. studenog od ponedjeljka do petka od 9:00 do 12:00 i od 16:00 do 18:00 sati  
– sat vremena prije početka predstave na mjestu izvedbe

**Vidimo se na Reviji!**

Unaprijed zahvaljujem na objavi i srdačno pozdravljam!

Majda Bembić

[majda.bembic@rijeka2020.eu](mailto:majda.bembic@rijeka2020.eu)

Mob: +385 91 790 8039